EPISTOLA CXLIII. AD EUMDEM.
Gratias agimus Domino Jesu Christo, qui nunquam sperantes in se deserit; sed solitae suae pietatis gratia misericorditer dignatur visitare, et a miseriarum calamitatibus poterit eripere. Inde siquidem est quod ad vestram cupimus pervenire notitiam, nos in die beatae Mariae Magdalenae cum domino nostro Henrico illustri Anglorum rege, ad honorem Dei et ecclesiae suae, ad honorem regis pariter ac nostrum, honestam ac bonam pacem fecisse. Quod quidem vobis designavimus, quatenus de pace nostra facta consolationem non modicam habeatis, et de reditu nostro inpraesentiarum gaudere possitis. Valeatis diu et semper, quem videant oculi nostri priusquam moriamur.